Mjølnerparken i København skal gennemgå en omfattende renovering, der løber op i 400.000 kr. pr. beboer

Boligområdet Mjølnerparken på Nørrebro, København, skal renoveres for 816 mio. kr.

Det har Københavns Teknik- og Miljøudvalg godkendt i en helhedsplan, som skal gøre boligområdet til en mere integreret del af Nørrebro, skriver dr.dk.

Millionerne skal blandt andet gå til at renovere boliger, flytte opgangsdøre, etablere en indkøbsgade og en cykelsti i området, der er på den såkaldte ghettoliste.

Pengene kommer fra Landbyggefonden og Københavns Kommune.

Se også: Politiet løfter sløret for stor aktion i Mjølnerparken

Renovering for 400.000 kr. pr. beboer

Der bor omkring 2000 personer i de 560 lejligheder, der er i Mjølnerparken, som de mange millioner skal gå til at renovere.

Det svarer ifølge dr.dk til, at der bliver brugt over 400.000 kr. på forbedringer hos hver beboer. Og det er for mange penge at bruge på relativt nye boliger, siger de Konservatives politiske leder på Københavns Rådhus, Jakob Næsager, til mediet:

Se også: Rapport: PET var i Mjølnerparken efter terrorangreb

- Man vil jo heller ikke være til grin for egne penge. Folk går på arbejde for at tjene de her penge, og så smide 400.000 i renovering af eksisterende, relativt nye boliger. Det er rigtig mange penge. Specielt når det er andres penge, man går ud og bruger, siger han.

Den kritik er Københavns teknikborgmester, Morten Kabell (EL), uforstående over for:

- Kommunens opgave er i høj grad bare at stille en garanti for realkreditlånet. Betalingen og alle udgifterne er i høj grad beboernes selv. Jeg ville være mærkelig, hvis jeg blokerede for, at beboerne i Mjølnerparken brugte deres egne penge til at renovere deres egne boliger, siger Morten Kabell til dr.dk og fortæller, at de penge, kommunen giver, skal bruges på hele området.

Stor politiaktion i København efter tip om våben

Ekstra Bladet har uden held forsøgt at få en kommentar fra Morten Kabell.